ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ደቡብ ኣፍሪቃዊት ውርይቲ ተቓላሲት ኣንጻር ዓሌታዊ መግዛእቲ ዊኒ ማንዴላ 2 ሚያዝያ 2018 ዝተመሓየሸ 3 ሚያዝያ 2018 ምንጪ ስእሊ, AFP መግለጺ ስእሊ, ዊኒ ማንዴላ ምስ በዓል ቤተን ኔልሰን ማንዴላ ብ1996 ተፋቲሐን ተቓላሲት ኣንጻር ዓሌታዊ መግዛእቲ (ኣፓርታይድ) ደቡብ ኣፍሪቃን ናይ ቀደም በዓልቲ ቤት ኔልሰን ማንዴላ ነበርን ዊኒ ማዲኪዜላ ማንዴላ ኣብ መበል 81 ዓመታ ዓሪፋ። ንሳን በዓል ቤታ ነበር ኔልሰን ማንዴላን ትእምርቲ ናይቲ ሰላሳ ዓመታት ዝወሰደ ቃልሲ ኣንጻር ኣፓርታይድ እዮም ነይሮም። ክልቲኦም ድማ ብሰንኪ ቃልሶም ኣንጻር ዓሌታዊ መግዛእቲ ተኣሲሮም ነይሮም። ድሒሩ ግን ዝነኣ ብሕጋውን ፖለቲካውን መንገዲ ተደዊኑ'ዩ። ናይ ዕረፍታ ዜና ምስተሰምዐ ድማ ብዙሓት ሓዘንተኛታትን ፖለቲከኛታትን ኣብ ሶዌቶ፡ ጆሃንስበርግ፡ ናብ ዝርከብ ቤታ ውሒዞም። ዊኒ "ብቤተ-ሰባን ፈተውታን ተኸቢባ እንከላ ብሰኑይ ድሕሪ ቐትሪ ብሰላም ዓሪፋ" ኢሉ ወሃቢ ቃላ ናይ'ቲ ስድራ ቤት ቪክተር ድላሚኒ ብሰኑይ ኣብ ዝሃቦ መግለጺ። ንሳ ድሕሪ ናይ ነዊሕ እዋን ሕማም'ያ ዓሪፋ። ካብ ፈለማ ናይ'ዚ ዓመት'ዚ ኣትሒዛ ድማ ኣብ ሆስፒታል ኣታዊትን ወጻኢትን ኮይና ጸኒሓ። 'ኣደ ሃገር' ዊኒ ኣብ'ታ ቀደም ትራንስከይ ተባሂላ ትፍለጥ ዝነበረት ምብራቓዊት ኬፕ እያ ኣብ 1963 ተወሊዳ። ኣብ 1950ታት ንናይ መጻኢ በዓል ገዝኣ (ማንዴላ) ክትፋለጦ እንከላ ድማ ብማሕበራዊ ምትሕግጋዝ ዝሰልጠነት'ያ ነይራ። ክልተ ቖልዑት ድማ ወሊዶም። ን38 ዓመታት ዝኣክል ምርዑዋት እኳ እንተነበሩ ብሰንኪ'ቲ ንማንዴላ ዘጋጠሞ ዳርጋ ሰላሳ ዓመታት ዝኣክል ማእሰርቲ ተፈላልዮም'ዮም ነይሮም። ማንዴላ ንሕልፈት ምስ ተፈርደ ድማ ዊኒ'ያ ነቲ ናቲ ናይ ቃልሲ ሓላፍነት ተሰኪማቶ። በዚ ድማ ዓለም-ለኻዊት ትእምርቲ ቃልሲ ኣንጻር ኣፓርታይድ ኮይና። ብሰንኪ ቃልሳ ንፍትሕን ማዕርነትን ድማ ተኣሲራ። ብደገፍታ ድማ "ኣደ ሃገር" ተባሂላ። ምንጪ ስእሊ, Reuters መግለጺ ስእሊ, ዊኒ ማዲኪዜላ ማንዴላ ኣብ 1988 ዝተስኣለቶ ደቡብ ኣፍሪቃዊት ውርይቲ ተቓላሲት ኣንጻር ዓሌታዊ ኣድልዎ በዓል መን'ዮ ናይ ኣኽብሮት መግለጺ ሂቦም?
